Joensuun urheilu

Tämä artikkeli käsittelee urheilua Joensuun kaupungissa. Olympialaisurheilijoiden määrällä mitattuna Pohjois-Karjalan merkittävimpiä urheiluseuroja ovat Joensuun Kataja (6 olympiaedustajaa), Joensuun Ampujat (4 olympiaedustajaa), Enon Kisa-Pojat sekä Joensuun Uimaseura (1 olympiaedustaja).
Historia.
Pohjois-Karjalan liikuntakulttuurin pohjan loivat Joensuun oppikoulunopettajat G. von Pfaler ja A. Markkanen, sekä koululaiset ja maakunnan nuorisoseurojen ja raittiusyhdistyksen voimisteluosastot. Varsinaisen sysäyksen oman piirin muodostamiseen antoi vihdoin 1900 perustettu, koulumiesten toimesta kehitetty Joensuun Kataja.
Voimistelunjohtajakurssit pidettiin Joensuussa 1905, ja maakunnan seuratoiminta kehittyi siitä lähtien nopeasti kaikkien yhteiskuntakerrosten ollessa mukana. Voimistelunopettaja K. E. Levälahden tultua Joensuuhun 1912 kurssitoimintaa yhä kehitettiin ja maaseutupropagandaa tehostettiin.
Yleisurheilu.
Joensuun merkittävin yleisurheiluseura on Joensuun Kataja, joka luokitellaan yleisurheilun Superliigaan. Katajalla oli vuonna 2024 yhteensä 416 luokkaurheilijaa. Joensuun Kataja on sijoittunut kerra Kalevan maljan kilpailussa kolmen parhaan joukkoon ja 29 kertaa kymmenen parhaan joukkoon. Toiseksi korkeimpaan luokkaan, Ykkösliigaan, luokitellaan Pyhäselän Urheilijat.
Joensuu on ollut vuodesta 2008 lähtien osa yleisurheilun GP-kisojen kilpailukalenteria. GP-kisat tunnettiin vuoteen 2017 saakka eliittikisoina. Yleisurheilun SM-kilpailut eli Kalevan kisat on järjestetty Joensuussa kolme kertaa vuosina 1972, 2002 sekä 2022.
Voimistelu.
Joensuun voimistelu sai alkunsa 1900-luvun alkupuolella. Ensimmäinen voimisteluseura oli vuonna 1900 perustettu Joensuun Kataja.
Palloilulajit.
Pesäpallo.
Joensuun menestynein pesäpalloseura on Joensuun Maila (JoMa). Joensuun Maila on pelannut miesten Superpesiksessä 21 kauden ja naisten pääsarjassa kuuden kauden ajan. Seura on voittanut kaksi Suomen mestaruutta. Joensuun Mailan lisäksi pääsarjassa ovat pelanneet Joensuun Palloseura (3 kautta) sekä Joensuun Kalevaiset (1 kausi).
Pesäpallon arvo-ottelu, Itä-Länsi, on pelattu Joensuussa vuonna 2018.
Jalkapallo.
Joensuussa ei ole pelattu jalkapalloa miesten pääsarjatasolla. Toiseksi korkeimmalla sarjatasolla pelanneita jalkapalloseuroja ovat Jippo (12 kautta), Joensuun Palloseura (6 kautta) sekä Karpalo (2 kautta). Useamman kauden kolmanneksi korkeimmalla sarjatasolla pelanneita joensuulaisseuroja ovat JiiPee (5 kautta) sekä Riverball (2 kautta).
Lentopallo.
Joensuun menestyneimmät lentopalloseurat ovat Joensuun Riento sekä Karelian Hurmos. Joensuun Riento on pelannut miesten pääsarjassa 19 kauden ajan ja Karelian Hurmos viiden kauden ajan.
Amerikkalainen jalkapallo.
Amerikkalaisessa jalkapallossa Joensuun menestynein seura on Joensuu Wolves, joka on pelannut korkeimmillaan toiseksi korkeimmalla sarjatasolla I-divisoonassassa yhteensä kahden kauden ajan. Lisäksi Joensuun Korpisoturit on pelannut korkeimmillaan kolmanneksi korkeimmalla sarjatasolla II-divisioonassa.
Talviurheilu.
Hiihto.
Joensuun merkittävin hiihtoseura on hiihtoliiton valioluokkaan sijalle 9 luokiteltava Joensuun Kataja. Joensuun Kataja on erikoistunut erityisesti nuoriso- ja harrastetoimintaan. Muita nuoriso- ja harrasteseuroja ovat I-luokkaan luokiteltava Pyhäselän Urheilijat sekä II-luokkaan luokiteltava Kiihtelysvaaran Urheilijat.